《济阴》
宋代·毕仲游

东州女儿年十七，身在风尘如在室。红腮绿领巧相宜，露浥海棠娇滴沥。

态浓意远画不尽，对客无言却真实。济阴县令为留连，樽俎相逢复相失。

我读古人书，又爱斯人美。既未能忘情，亦未能忘礼。

以情败礼礼之贼，以礼约情情有止。上不与汝碍崆峒之山，下不与汝隔沧浪之水。

无山无水有城市，咫尺青楼三万里。东家酒香喷兰芷，对客醉歌而已矣。

君不见鲁国有男子，拒户不开宁老死。

作者简介：毕仲游，郑州管城（今河南郑州）人。宋宰相毕士安曾孙。初以父荫补宗正寺太庙斋郎，熙宁三年与兄毕仲衍同举进士。后又任集贤校理，权太常博士等。其历仕神宗、哲宗、徽宗三朝，为官机敏干练、清廉独慎，颇有吏才。但因受党争牵连，仕途不坦，坎坷一生。与司马光、苏轼等多有交游，工于诗文，其文章精丽、雄伟博辩，议论时政切中时弊。著有《西台集》五十卷，已佚，清四库馆臣据《永乐大典》辑为二十卷。